**Gerul Bobotezei**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Celsius a-nebunit,

unii zic că s-a scrântit,

gradele le-a încurcat,

cu minus le-a calculat.

La Întorsura fost-au cică,

cu minus treizeci şi unu,

cum n-a fost tare demult,

amintire din trecut…

S-albise marea la ţărm,

şuiera vifor nebunul,

pe Dunăre pod de gheaţă,

s-o poţi sparge doar cu tunul.

Treceam Dunărea în sănii,

din Ostrov la Călăraşi,

caii potcoviţi din vreme,

tot trăgeau iavaş-iavaş.

Oştenii trăgeau obuzul,

în zori, chiar de dimineaţă,

să slujească taica popa,

la copca făcută-n gheaţă.

Popa cânta boboteaza,

botezul lui Isus Cristos

şi arunca crucea în apa

sfinţită cu busuioc…

Tineri s-aruncau în copcă

şi înotau voiniceşte,

să scoată crucea din apă,

iute, cât ai zice peşte.

Toată lumea lua agheasmă,

El primea în dar cadoul,

doream să-nceapă coşia

şi să proclamăm eroul.

Îmbrăcaţi în mândre straie

şi căciula pe-o ureche,

de prin sat veneau călare,

juni frumoşi, iubiţi de fete.

Început-au cavalcada,

când la trap, când la galop,

doi rămas-au fermi în cursă,

pentru miza pusă-n joc.

În aplauze primit-a,

premiul ce l-a câştigat,

un ştergar, Agheasma Mare,

calul ş-un chimir ornamentat.

Se-ncinsese chiar o horă,

când o fată a dispărut…

o săltase-n şa iubitul

făcându-se nevăzut.